**Referat af bestyrelsesmøde onsdag den 2. februar 2022 kl. 1600 – 1800 på Veteranhjem Midtjylland i Aarhus, Stalden.**

Der var afbud fra Ida og Brit – øvrige bestyrelsesmedlemmer til stede.

**Ad. 1: Valg af ordstyrer**

Gert blev valgt.

**Ad. 2: Valg af referent**

Vagn blev valgt.

**Ad. 3: Godkendelse af referat fra seneste bestyrelsesmøde**

Referatet blev godkendt uden bemærkninger.

**Ad. 4: Godkendelse af dagsorden**

Den udsendte dagsorden blev godkendt.

**Ad. 5: Orientering fra formanden**

**Åbne døre udstilling i 2022.** Ansøgeren har trukket ansøgningen for 2022 og vil i 2023 udstille på Godsbanen.

**Fra mødet med Fonden:**

**Bestyrelsesseminaret** som blev afholdt i år var en stor succes og vil derfor blive gennemført igen i 2022 i dagene 8. og 9. oktober.

**2 millioner puljen**: Vi har lokalt søgt om midler fra puljen – 95.000 kroner – og vi får i løbet af marts måned besked på, om vi får del i puljen.

**Frydensborglejren** blev aflyst i år og dermed er der sparet i alt 87.000 kroner. Vi har søgt om at få del i besparelsen og håber på at få 15.000 kroner.

**Kørselsgodtgørelse** til frivillige bliver fremover begrænset til maksimalt 10.000 kroner pr. veteranhjem. Udbetalt kørselsgodtgørelse bliver fra veteranhjemmet oplyst til SKAT. Lokalbestyrelsen kan fremover disponere over 12.000 kroner eksempelvis mad, kurser og lignende. Kørsel til eksempelvis besøg på VHM er for egen regning. Daglig leder sender afregningsskema til de, som måtte ønske del i kørselsgodtgørelsen.

Der er bevilliget 50.000 kroner årligt til rengøring på hvert veteranhjem. Vi har lokalt en god aftale omkring måtteservice og rengøring.

Regnskab opgøres fremover månedsvis. Daglig leder har lavet et Excel-ark som kasserer m.fl. kan få indblik i og dermed følge udviklingen i økonomien. Vi kan ikke uddele faktura til donorer, men vi kan naturligvis give en kvittering for modtagne donationer.

Alt skal fremover noteres i regnskabssystemet og kontante midler, som modtages, skal ind via MobilePay. Et bestyrelsesmedlem (kassereren) får adgang til at se bevægelser på MobilePay.

Vi får tildelt midler til indkøb af diverse ”reklametiltag” – i alt 40.000 kroner.

**Krænkende adfærd**: Veteranhjemmene adopterer forsvarets retningslinjer for adfærd, herunder hvad man betragter som krænkende adfærd. Vi vil således ikke selv bruge tid eller midler til at lave vores egen beskrivelse – det gælder om at opføre sig ordentligt i forhold til alle andre, og er man i tvivl, så kan man se forsvarets retningslinjer.

**Øvrige punkter:**

**1.års eftersyn på VHM**: De fleste mangler er udbedret nu. Der er mangler på terassen og noget beplantning, - det forventes at blive lavet snart. Loftet på handikaptoilettet skal vi selv udbedre.

**Staldbygning**: Der har været afholdt 3 møder omkring projektet. I nær fremtid kommer der et forslag, som fremlægges til gennemsyn og kommentarer. Vi har stærkt begrænsede midler og det, der bliver fremlagt, er det økonomisk mulige her og nu.

**Coach for samarbejde**: Carsten Brandt begynder arbejdet når den nye bestyrelse er sammensat. Det gælder blandt andet om at lave klare retningslinjer for adfærd og ansvarsområder.

**Ad. 6: Orientering fra kassereren**

**Kim** oplyste at et overskud fra 2021 kan overføres til 2022, som i øvrigt ser fornuftigt ud rent budgetmæssigt. Vi mangler donationer / sponsorer til større projekter, der er noget, vi skal arbejde stærkt med i det kommende år.

Vi har søgt et fond om at få opstillet en **oplader til el-biler**, således at vi får en stander med plads til 2 biler.

Vi søger om midler til indkøb af **2 info-skærme**, en i huset og en i laden, således at beboere, gæster og andre, kan se, hvad der sker på og omkring hjemmet.

Der søges om midler til indkøb af **audiovisuelt udstyr til Laden**, således at den for alvor kan bruges til foredrag m.v.

PUMA er søgt om sponsorat til indkøb af **ketsjere og bolde** til badminton.

Der er udgifter for 12.000 kroner til fødevarebanken. Vi har fået godkendt foreløbigt 6.000 kroner fra Fonden, men vi skal selv skaffe resten.

Kim orienterede om at **legepladsen er blevet skadet**, muligvis som følge af hærværk, muligvis som følge af storm. Skaderne bliver udbedret i nær fremtid – formentligt på garantien, idet noget af arbejdet ikke har været tilstrækkeligt solidt.

**Badminton flyttes til Bispehaven**, hvor man har fået en billigere pris. Man kan, hvis man ønsker det, medtage eksempelvis sandwich.

**Fødevarebanken:** Som altovervejende hovedregel skal man have veterankort for at kunne modtage donationer fra Fødevarebanken og man skal have behov for hjælpen. Der udleveres 5 – 9 kasser om ugen. I ganske særlige tilfælde kan andre få del i goderne, eksempelvis hvis alternativet er at smide gode fødevarer ud. Der er nu styr på opbevaringen i køleskab m.v.

Der har været en episode med diskussion mellem to bestyrelsesmedlemmer omkring fortsættelse af fødevarebanken, idet det økonomiske grundlag forsvandt*. Bestyrelsen udtrykte utilfredshed med ikke at være orienteret om sagen og forventer fremover at blive kontaktet enten telefonisk eller via mail, såfremt en afgørelse ikke kan afvente et bestyrelsesmøde.*

**Ad. 7: Orientering fra aktivitetsudvalget**

Kim gjorde opmærksom på at såvel han som Ida skal godkende aktiviteter, som koster mere end 500 kroner. Det fungerer ikke optimalt i øjeblikket. Kim har lavet et ansøgningsskema, som daglig leder finpudser. Hvis nogen har problemer med at udfylde skemaet kan Tanja hjælpe.

Formandsgruppen under Fonden Danske Veteranhjem foreslår at vi fremover laver fælles arrangementer, eksempelvis til RE-Park, Rindsholm. Det arbejdes der videre med.

* Der arbejdes på at vi får et foredrag omkring Sirius.
* En repræsentant fra Søborg Pool – 11 x danmarksmester – kommer og giver en demonstration af hvad vi kan bruge vores pool bord til.
* Christian Brandt laver et informationsmøde omkring skydning og arrangerer en skydedag med 12,7 mm riffel.
* Der bliver arrangeret en dykker tur til Herning.
* Blue Barretts MC Klub Denmark – holder træf på VHM.
* Der holdes jævnlige gårdcafe-møder.
* Backgammon
* Samtalegrupper for børn – møde afholdes af Veterancenteret den 14. februar.
* Foredrag om ”Danske Leoparder i Helmand”
* Grundlovsdag 2022 – vi arrangerer spisning med helstegt pattegris.

For mere præcis information om hvert enkelt arrangement se arrangementslisten hos daglig leder.

**Ad. 8: Flagdag 2022**

Flagdagen blev diskuteret på et brugermøde og der var i princippet opbakning til at vi fortsætter med at støtte Aarhus Kommunes arrangement også økonomisk – ca. 10.000 kr. - hvis vi kan hente midlerne hos veterancenteret. Begrundelse for at støtte Aarhus frem for andre lokale kommuner er, at mange veteraner fra hele landet kommer her og deltager. Vi forventer også i år at supplere med et lokalt arrangement på veteranhjemmet efter at det officielle arrangement er afsluttet, hvor der vil blive et mindre traktement eksempelvis i form af pølser.

Kim deltager i planlægningen af det lokale arrangement og har et budget på ca. 5.000 kroner.

Peter deltager i det videre arbejde med Flagdagen og deltager i mødet den 28. februar 2022 sammen med Tanja.

**Ad. 9: Invitation til foredrag for sognecafé Brabrand Kirke**

Kim gav tilsagn om at stå for et foredrag, gerne sammen med en veteran. Han kontakter Tanja for nærmere information.

**Ad. 10: Orientering fra daglig leder**

* Tanja orienterede om beboersituationen – der er i øjeblikket 4 værelser i brug.
* Der er indhentet tilbud fra Trige-Køkkenet omkring et the-køkken til Laden. Bestyrelsen er enige om det beskrevne forslag og finder, at det er en god ide at få monteret et mindre køkken i oplagsrummet. Der søges om midler hos relevante fonde.
* Borgerservice 2GO har været på hjemmet i dag og har hjulpet med at få adgang til MitID. Der var en stor succes og vil blive gentaget.
* Børnegrupper for børn fra 9 – 13: Der holdes 10 møder om aftenen i løbet af året. Veterancenteret afholder alle udgifter til samtalegrupperne-
* Fredagsfamilen holder den 25. maj kl. 1900 møde i Laden og donerer i den anledning 1.000 kroner til VHM.
* Frivilliglisten er gennemgået af Brit og Tanja. ”Stand-by-frivillige” er kontaktet pr. mail og det har været en positiv oplevelse – måske kommer flere af dem tilbage til det aktive arbejde.
* Pårørendegruppen, som har været ledet af Birgith, er på vej tilbage, formentligt efter påske.
* Tanja og Sara vil sammen kigge på Facebook og vores hjemmeside, således at vi får lagt nye billeder af hjemmet op. De nuværende viser hjemmet som det var før renoveringen.
* Mads Kjær har lovet at lave et billede, som skal hænges op over indgangsdøren på Laden (på indvendig side ☺. Prisen bliver materialeprisen.
* Poul, Danmarks ældste veteran, fylder den 9. april 2022 95 år. Vi forventer at invitere Poul og gæster til kaffe og kage.

**Ad. 11: Generalforsamling 2022**

Udkast til indkaldelse blev godkendt og udsendes den 3. februar via daglig lider. Generalforsamlingen afholdes onsdag den 16. marts 2022 kl. 1900.

På valg er:

Formaden. Peter Suarez er villig til genvalg.

3 bestyrelsesmedlemmer. Kim, Ida, Brit og Vagn. Kim og Ida er villig til genvalg, Brit og Vagn ønsker ikke genvalg.

2 suppleanter. (P.t. ingen kandidater – sidste års valgte er indtrådt i bestyrelsen).

Hvis du ønsker at stille op til valg, eller foreslå andre som kandidat, så skal formanden have besked senest 14 dage forud for generalforsamlingen.

Bestyrelsen har et forslag til behandling på Generalforsamlingen omkring rabat for medlemmer af Foreningen Veteranhjem Midtjylland i Aarhus. Der er endnu ikke kommet andre forslag.

**Ad. 12: Betaling for deltagelse i aktiviteter**

Efter forslag fra Sara besluttede bestyrelsen, at alle indbetalinger for deltagelse i aktiviteter skal ske via MobilePay, hvor Tanja og Kim kan se om der er betalt. Hvis man har problemer med MobilePay kan Tanja hjælpe.

**Ad. 13: Bekymringsmail fra frivillig og behandling af klage**

Der er modtaget 2 klager over et bestyrelsesmedlem.

Et forhold drejer sig om at bestyrelsesmedlemmet har påtalt over for en besøgende, at pågældende ikke bar mundbind, selvom det er påkrævet for gæster. Bestyrelsen finder at der i situationen var i orden at påtale manglen, men det skal naturligvis altid ske i en ordentlig og venlig tone. Hvis en gæst herefter ikke følger anmodningen, så er det op til daglig leder at disponere.

Et andet forhold drejer sig om videregivelse af fortrolige oplysninger omkring bestyrelsesmedlemmers arbejdsindsats m.v. Bestyrelsen finder det helt uacceptabelt og i strid med tavshedspligten som bestyrelsesmedlem at videregive informationer af den pågældende karakter til udenforstående. Sagen har været forelagt Fondens sekretariatsleder, som henviste den til behandling i den lokale bestyrelse. Idet vi betragter det som et enkeltstående uheldigt eksempel på brud på tavshedspligten foretager vi os ikke andet end at indskærpe tavshedspligten.

Den indklagede deltog ikke under behandling af sagen, men er orienteret efterfølgende og er indforstået i afgørelsen.

**Ad. 14: Næste møde**

Næste møde afholdes tirsdag den 8. marts 2022 kl. 1630 – 1730. Mødet er forberedende møde til Generalforsamlingen.

**Ad. 15: Eventuelt**

Gert oplyste, at han er i færd med at nedlægge Veterancafe Silkeborg og i stedet oprette en lokalafdeling af Danmarks Veteraner i Silkeborg.

**Veteranportalen app**: Tanja orienterede om en ny app som giver adgang til Veteranportalen, hvor rigtig mange arrangementer for veteraner og pårørende bliver opdateret. VHM´s arrangementer er allerede at finde på appen.

 Referent

Vagn Martinussen.